## Carlos Mazón: “Lluitarem perquè el Circuit Ricardo Tormo continue dins del Calendari de MotoGP a partir de 2026”

*** Assenyala que la renovació del Gran Premi de la Comunitat Valenciana està “en plena fase negociadora” i que la Generalitat està treballant “amb ambició” i espera “poder donar prompte la gran notícia que mereix i necessita l’afició valenciana”
* Destaca el valor de l’afició com una peça fonamental d’este traçat, perquè “el cor dels valencians i valencianes, amb el motor, el Gran Premi i el Circuit, s’ha engrandit”
* El president de la Generalitat ha valorat el traçat de Cheste en el seu 25é aniversari, “per saber conjuminar esport i desenrotllament econòmic”, i ha felicitat els guardonats per “fer gran la història del Circuit”**

**Cheste.**

El president de la Generalitat, Carlos Mazón, ha manifestat que la Generalitat “lluitarà perquè el Circuit Ricardo Tormo continue dins del Calendari de MotoGP a partir de 2026”. Així ho ha assenyalat durant la celebració del 25é aniversari del traçat de Cheste.

En este sentit, ha assenyalat que la renovació del Gran Premi de la Comunitat Valenciana, el contracte del qual expira en 2026, es troba en “plena fase negociadora” entre la Generalitat i Dorna, organitzador del mundial de motos, i “no és gens fàcil perquè hi ha molta competència amb nous circuits”, però “tenim una arma imbatible que és la nostra afició, la nostra lleialtat” i ha assenyalat que espera que “més prompte que tard puguem donar la gran notícia que ha acreditat, es mereix i necessita l’afició”.

Així, ha assenyalat que “no podem permetre fer ni un pas arrere”, i s’ha mostrat optimista i amb esperances que “tot isca bé” i el Gran Premi de la Comunitat Valenciana continue sent una cita ineludible en el món del motor.

El president ha destacat el valor de l’afició com a peça fonamental d’este traçat, perquè “el cor dels valencians i valencianes, amb el motor, el Gran Premi i el Circuit, s’ha engrandit”.

Carlos Mazón ha posat de manifest que “el que dubte dels beneficis de l’aposta que va fer la Generalitat fa 25 anys, i que mantenim i volem mantindre en el temps, s’equivoca”, i ha subratllat el Circuit i el Gran Premi com una de les senyes d’identitat de la Comunitat Valenciana.

A més, ha tingut unes paraules d’agraïment cap a “tota la gent que ho va fer possible i que ho va somiar”.

**25 anys de grans èxits**

Durant la seua intervenció, Carlos Mazón ha enaltit el Circuit com un lloc a on “hi havia i hi ha afició, cor i il·lusió”, i que està envoltat per “l’ecosistema que és el món de la moto a la Comunitat Valenciana”, compost per infraestructures i un extraordinari planter.

El president ha recordat els pilots, que són “font d’inspiració” per a molts jóvens de la Comunitat perquè “amb el seu treball, valor i esforç han demostrat que res és impossible”, igual que ho ha fet el traçat de Cheste durant tots estos anys.

Així, ha valorat el Circuit per saber conjuminar “professionalitat” i “capacitat de sentir amb cor, atracció i carinyo”, que s’ha materialitzat en la generació d’un impacte econòmic cada any de 40 milions d’euros.

En el transcurs de l’acte s’ha reconegut el treball de persones i entitats clau per al Circuit durant els seus 25 anys de trajectòria, com ara Jorge Martínez Aspar; Carmelo Ezpeleta; els comissaris, el personal de pista i l’equip mèdic; la Guàrdia Civil, Trànsit, els Cossos de Seguretat i la Unitat de la Policia Nacional Adscrita a la Comunitat Valenciana; el Centre Especialitzat de Tecnificació Esportiva del Motor; Adrián Campos; MotoClub de Cheste en nom dels aficionats; Pedro Acosta; Repsol; la Diputació de València; les federacions d’automobilisme i de motociclisme i el Consell Superior d’Esports; els mitjans de comunicació, i els pilots valencians campions del món de motociclisme, als quals el president ha traslladat la seua felicitació per “contribuir a fer més gran la història del traçat de Cheste”.

Des de la seua inauguració el 19 de setembre de 1999, amb motiu de la celebració del I Gran Premi de la Comunitat Valenciana, més de 8,5 milions de persones han passat per les graderies del Circuit Ricardo Tormo i s’han celebrat més de 400 caps de setmana de carreres.

Fecha: 12/09/2024